QH เล็งผุด6 โครงการใหม่ มูลค่ากว่า 6.5 พันลบ.ใน H2/59
QH เล็งผุด6 โครงการใหม่ มูลค่ากว่า 6.5 พันลบ.ใน H2/59
19 ส.ค. 2559

นายชัชชาติ สิทธิพันธุ์ ประธานเจ้าหน้าที่บริหารและกรรมการผู้จัดการ บริษัท ควอลิตี้เฮ้าส์ จำกัด (มหาชน) หรือ QH เปิดเผยว่า ในครึ่งปีหลังของปี 59 บริษัทฯ มีแผนเปิดตัวโครงการใหม่รวมทั้งสิ้นจำนวน 6 โครงการ มีมูลค่ารวมกว่า 6,500 ล้านบาท โดยแบ่งเป็น บ้านเดี่ยวระดับกลาง-บน ภายใต้แบรนด์ “คาซ่า วิลล์” รวมทั้งโครงการทาวน์โฮมระดับพรีเมี่ยม ภายใต้แบรนด์ “คาซ่า ซิตี้” และ “กัสโต้”
จากในช่วงครึ่งปีแรกของปี 59 บริษัทฯและบริษัทย่อยได้เปิดขายโครงการแนวราบใหม่ จำนวน 5 โครงการ มูลค่ารวมกว่า 4,600 ล้านบาท ได้แก่ โครงการบ้านเดี่ยว ระดับบน และกลาง-บน จำนวน 3  โครงการ คือ วรารมย์ พรีเมี่ยม แก้วนวรัฐ (เชียงใหม่), คาซ่า วิลล์ รามอินทรา-วงแหวน 2,เดอะทรัสต์ วิลล์ ราชพฤกษ์-รัตนาธิเบศร์ และโครงการทาวน์โฮมระดับพรีเมี่ยม จำนวน 2 โครงการ คือ    คาซ่า ซิตี้ วงแหวน-ลำลูกกา 2, คาซ่า ซิตี้ ดอนเมือง-ศรีสมาน ซึ่งทุกโครงการประสบความสำเร็จเป็นอย่างดี ได้รับการตอบรับจากลูกค้าและสามารถสร้างยอดขายเกินเป้าหมายที่วางไว้
โดยภาพรวมของการพัฒนาโครงการตลอดปีนี้ จะครอบคลุมทุกระดับราคา โดยเน้นกลุ่มกลาง-บน ที่เป็นฐานลูกค้ากลุ่มใหญ่ มีความต้องการอย่างต่อเนื่อง และยังมีการพัฒนานวัตกรรมสำหรับการอยู่อาศัยในทุกแบรนด์ ซึ่งทางเราได้ดำเนินการแล้ว โดยมีการออกแบบบ้าน Hi End  รุ่นใหม่สไตล์  Neo  European  ในโครงการ Q House Avenue ราชพฤกษ์-พระราม 5 ซึ่งได้รับการตอบรับเป็นอย่างดีจากกลุ่มนักธุรกิจรุ่นใหม่ที่มีกำลังซื้อสูง
สำหรับโครงการทาวน์โฮมระดับ พรีเมี่ยม มุ่งเน้นการประหยัดพลังงานในตัวบ้าน ด้วยการเพิ่มช่องแสงให้บ้านสว่างจากแสงธรรมชาติ ระบบไฟฟ้า LED รวมถึงการพัฒนา Function ให้เกิดประโยชน์สูงสุด เช่น ห้องอเนกประสงค์บริเวณโถงบันได ที่สามารถปรับเปลี่ยนเป็นห้องพระ หรือพื้นที่อเนกประสงค์ของครอบครัวได้
จากกลยุทธ์ดังกล่าวและนโยบายหลักในการดำเนินงานของบริษัท คือเรื่องของคุณภาพ รวมถึงการสร้างคุณภาพชีวิตที่ดีภายใต้สภาพแวดล้อมและสิ่งอำนวยความสะดวกที่ครบครัน  จึงเชื่อมั่นว่า จะช่วยสร้างการเติบโตของบริษัทฯ ที่ยั่งยืนต่อไป
สำหรับผลการดำเนินงานในไตรมาส 2/59 มีรายได้รวมทั้งสิ้น 5,522 ล้านบาท เพิ่มขึ้น 940 ล้านบาท หรือเติบโต 21% จากไตรมาสเดียวกันของปี 58 ทั้งนี้ แบ่งเป็นรายได้จากการขายบ้านพร้อมที่ดินแลัคอนโดมิเนียม 5,208 ล้านบาท (เพิ่มขึ้น 971 ล้านบาท หรือเพิ่มขึ้น 23% จากไตรมาสเดียวกันของปี 58) รายได้จากค่าเช่าและค่าบริการ 272 ล้านบาท และรายได้อื่นอีก 42 ล้านบาท โดยมีกำไรสุทธิ 895 ล้านบาท เพิ่มขึ้น 221 ล้านบาท หรือเติบโต 33% จากไตรมาสเดียวกันของปี 58
สำหรับรายได้รวมสะสม 6 เดือนแรกปี 59 บริษัทฯมีรายได้รวม 10,776 ล้านบาท โดยรายได้รวมสะสม 6 เดือนดังกล่าวเพิ่มขึ้น 2,217 ล้านบาท หรือเติบโต 26% จากช่วงเวลาเดียวกันของปีก่อน แบ่งเป็น รายได้จากการขายบ้านพร้อมที่ดินและคอนโดมิเนียม 10,114 ล้านบาท (เพิ่มขึ้น 2,233 ล้านบาท หรือเติบโต 28%) รายได้จากค่าเช่าและค่าบริการ 579 ล้านบาท และรายได้อื่นอีก 83 ล้านบาท โดยมีกำไรสุทธิ 1,639 ล้านบาท เพิ่มขึ้น 406 ล้านบาท หรือเติบโต 33% จากช่วงเวลาเดียวกันของปี 58
“ผลการดำเนินงานของบริษัทฯ ในไตรมาส 2 และยอดสะสม 6 เดือนแรกของปี 59 ถือเป็นที่น่าพอใจ โดยรายได้และกำไรของบริษัทฯมีการเติบโตต่อเนื่องในทิศทางที่ดี สามารถทำตามเป้าหมายที่ตั้งไว้ได้ โดยโครงสร้างหลักรายได้จากการขายอสังหาริมทรัพย์ในไตรมาส 2 ที่ 5,208 ล้านบาท แบ่งสัดส่วนออกเป็นแนวราบประมาณ 77% คิดเป็นมูลค่า 4,000 ล้านบาท และคอนโดมิเนียม 23% คิดเป็นมูลค่า 1,200 ล้านบาท”นายชัชชาติ กล่าว